Line Barfod (EL), 2011-03-15:
At der ikke er nogen som helst saglige begrundelser for det her forslag, fremgår også af den kendsgerning, at man kommer med forslaget, før ændringen fra 300-timers-regel til 450-timers-regel endnu er trådt i kraft.
Den træder først i kraft for ægtepar med virkning fra den 1. juli i år.
Det er først der, den for alvor slår igennem og man derfor begynder at kunne se, hvad virkningen af 450-timers-reglen er.
Så hvis man reelt mente sagligt at skulle kunne påvise, at 450-timers-reglen ikke var nok, og at der skulle endnu flere stramninger til over for fattige, ja, så ville man vel vente, til den havde haft virkning over for ægtepar i nogle år.
Men det gør man altså ikke, man kommer nu med yderligere stramninger.
Man forbavses jo gang på gang.
Det er der, jeg igen vil sige – det spurgte jeg også den konservative ordfører om – at jeg indimellem mangler lidt forklaring på det menneskesyn, der gør, at man mener, at hvis rige skal ændre deres opførsel, skal vi give dem en masse penge, så skal de have massevis af skattelettelser, men hvis man vil have fattige til at ændre deres måde at være på og de ting, de gør, ja, så skal vi tage endnu flere penge fra dem, så de bliver endnu fattigere.
Det er simpelt hen ikke til at forstå for mig, men jeg håber, at jeg på tidspunkt kan få en forklaring på det.
Dertil kommer selvfølgelig, at ud over det indvandrerfjendske, som vel er en væsentlig begrundelse fra Dansk Folkepartis side for, at man har villet have det her igennem, så er arbejdsgiverne også glade for det her forslag.
Selv om de ikke siger det højt, er det tydeligt, at jo mere man sender en stor gruppe i befolkningen ud i fattigdom, jo mere pres bliver der lagt på dem, der er i arbejde, for at udvise tilbageholdenhed med hensyn til at kræve bedre løn- og arbejdsvilkår eller med hensyn til måske endda at acceptere at gå ned i løn og få dårligere arbejdsvilkår, som vi har set arbejdsgiverne fremsætte forslag om ved de igangværende overenskomstforhandlinger.
Så der er ikke meget tvivl om, at man med det her forslag virkelig prøver at tilgodese dem, der i forvejen har rigeligt, ved at gøre det sværere for dem, der har mindst.
Der er jo ikke nogen tvivl om, at forslaget vil betyde, at endnu flere familier ryger ud af samfundet, bliver marginaliseret, at endnu flere familier bliver sat ud af deres boliger, og at endnu flere børn får det svært og får svært ved at deltage i det, der er et almindeligt børneliv.
Det er meget, meget svært at forstå, at argumentationen for det her forslag skulle være at få folk til at deltage i samfundet.
Hvis man ikke har mulighed for at holde fødselsdag, ikke har mulighed for at deltage i fødselsdage, ikke har mulighed for at deltage i udflugter og ikke har mulighed for at deltage i sportsaktiviteter, er det altså ikke nemt at deltage i samfundet som barn og heller ikke som voksen.
Når man tager boligstøtten fra folk, er der ikke meget tvivl om, at så er der en øget risiko for, at de mister boligen.
Jeg kan slet ikke forstå, hvordan man kan påstå, at det ikke skulle være tilfældet, men det må vi jo så diskutere under udvalgsarbejdet, og vi må få noget dokumentation fra regeringens og Dansk Folkepartis side for, at der ikke skulle være nogen sammenhæng mellem, hvor mange penge man har, og hvad man kan betale i husleje.
Det kommer til at koste dyrt i de kommende år.
Det indgår selvfølgelig ikke i regeringens overvejelser, det er jeg med på, der tager man kun de småpenge, man kan få her og nu til at finansiere skattelettelser for, men det kommer altså til at blive et stort arbejde, der skal gøres bagefter.
Der bliver et stort arbejde med at lave reelt socialt arbejde, komme ud at snakke med folk og selvfølgelig sørge for, at de har penge til husleje og til mad, men også med at lave det positive sociale arbejde, der kan gøre, at folk kan se udveje ud af deres problemer, at de får det bedre og forhåbentlig bliver i stand til at arbejde, i det omfang deres arbejdsevne nu rækker, og at de kommer ud af den isolation, som fattigdommen sætter dem i.
Det kommer til at blive et hårdt arbejde, men der er ingen tvivl om, at det er en stor opgave, som skal løftes, så snart vi får et nyt flertal herinde, der vil afskaffe den her fattigdom, som nu bliver endnu dybere.
Enhedslisten kan ikke støtte forslaget, hvis der skulle være nogen tvivl.